CELEX: 32021R2191
Language: el
Date: 2021-12-10 00:00:00
Title: Εκτελεστικός κανονισμός (ΕΕ) 2021/2191 της Επιτροπής της 10ης Δεκεμβρίου 2021 για την έγκριση της διάθεσης στην αγορά νωπών φυτών των ειδών Wolffia arrhiza και/ή Wolffia globosa ως παραδοσιακών τροφίμων από τρίτη χώρα σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής (Κείμενο που παρουσιάζει ενδιαφέρον για τον ΕΟΧ)

13.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 445/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/2191 ΤΗΣ ΕΠΙΤΡΟΠΗΣ
         της 10ης Δεκεμβρίου 2021
         για την έγκριση της διάθεσης στην αγορά νωπών φυτών των ειδών Wolffia arrhiza και/ή Wolffia globosa ως παραδοσιακών τροφίμων από τρίτη χώρα σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 15 παράγραφος 4,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά εντός της Ένωσης. Τα παραδοσιακά τρόφιμα από τρίτες χώρες είναι νέα τρόφιμα, όπως αυτά ορίζονται στο άρθρο 3 παράγραφος 2 στοιχείο γ) του κανονισμού (ΕΕ) 2015/2283.
                  
               
                     (2)
                  
                  
                     Ο εκτελεστικός κανονισμός (ΕΕ) 2017/2468 της Επιτροπής (2)καθορίζει διοικητικές και επιστημονικές απαιτήσεις για παραδοσιακά τρόφιμα από τρίτες χώρες.
                  
               
                     (3)
                  
                  
                     Σύμφωνα με το άρθρο 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (3) για την κατάρτιση ενωσιακού καταλόγου εγκεκριμένων νέων τροφίμων.
                  
               
                     (4)
                  
                  
                     Στις 7 Σεπτεμβρίου 2020 η εταιρεία GreenOnyx Ltd. (στο εξής: αιτούσα) κοινοποίησε στην Επιτροπή την πρόθεσή της να διαθέσει στην αγορά της Ένωσης νωπά φυτά των ειδών Wolffia arrhiza και Wolffia globosa ως παραδοσιακά τρόφιμα από τρίτη χώρα, σύμφωνα με το άρθρο 14 του κανονισμού (ΕΕ) 2015/2283. Η αιτούσα ζήτησε να επιτραπεί η χρήση των νωπών φυτών των ειδών Wolffia arrhiza και Wolffia globosa ως έχουν από τον γενικό πληθυσμό.
                  
               
                     (5)
                  
                  
                     Σύμφωνα με το άρθρο 7 παράγραφος 2 του εκτελεστικού κανονισμού (ΕΕ) 2017/2468, η Επιτροπή ζήτησε πρόσθετες πληροφορίες από την αιτούσα όσον αφορά την εγκυρότητα της κοινοποίησης. Οι πληροφορίες που ζητήθηκαν υποβλήθηκαν στις 16 Οκτωβρίου 2020.
                  
               
                     (6)
                  
                  
                     Από τα στοιχεία που υπέβαλε η αιτούσα προκύπτει ότι, ως έχουν, τα νωπά φυτά των ειδών Wolffia arrhiza και/ή Wolffia globosa διαθέτουν ιστορικό ασφαλούς χρήσης ως τρόφιμα στη Νοτιοανατολική Ασία, ιδίως στο Λάος, στη Μιανμάρ και την Ταϊλάνδη.
                  
               
                     (7)
                  
                  
                     Σύμφωνα με το άρθρο 15 παράγραφος 1 του κανονισμού (ΕΕ) 2015/2283, στις 20 Ιανουαρίου 2021 η Επιτροπή διαβίβασε την έγκυρη κοινοποίηση στα κράτη μέλη και στην Ευρωπαϊκή Αρχή για την Ασφάλεια των Τροφίμων (στο εξής: Αρχή).
                  
               
                     (8)
                  
                  
                     Ούτε τα κράτη μέλη ούτε η Αρχή υπέβαλαν στην Επιτροπή δεόντως αιτιολογημένες αντιρρήσεις ως προς την ασφάλεια της διάθεσης, στην αγορά της Ένωσης, νωπών φυτών των ειδών Wolffia arrhiza και Wolffia globosa, εντός της προθεσμίας τεσσάρων μηνών που προβλέπεται στο άρθρο 15 παράγραφος 2 του κανονισμού (ΕΕ) 2015/2283.
                  
               
                     (9)
                  
                  
                     Στις 30 Ιουνίου 2021 η Αρχή δημοσίευσε το έγγραφο «Technical Report on the notification of fresh plants of Wolffia arrhiza and Wolffia globosa as a traditional food from a third country pursuant to Article 14 of Regulation (EU) 2015/2283 (4)» [«Τεχνική έκθεση για την κοινοποίηση των νωπών φυτών των ειδών Wolffia arrhiza και Wolffia globosa ως παραδοσιακών τροφίμων από τρίτη χώρα, σύμφωνα με το άρθρο 14 του κανονισμού (ΕΕ) 2015/2283»]. Η Αρχή κατέληξε στο συμπέρασμα ότι τα διαθέσιμα στοιχεία σχετικά με τη σύνθεση και το ιστορικό χρήσης των νωπών φυτών των ειδών Wolffia arrhiza και Wolffia globosa και τα στοιχεία που υποβλήθηκαν σχετικά με τα παραδοσιακά τρόφιμα που καλλιεργούνται υπό συνθήκες κάθετης γεωργίας, όπως περιγράφονται στην κοινοποίηση, δεν προκαλούν ανησυχίες όσον αφορά την ασφάλεια.
                  
               
                     (10)
                  
                  
                     Στην εν λόγω έκθεση, η Αρχή επισήμανε ότι την ασφάλεια των νωπών φυτών των ειδών Wolffia arrhiza και Wolffia globosa επηρεάζουν σε μεγάλο βαθμό οι περιβαλλοντικές συνθήκες των υδάτων στα οποία καλλιεργούνται τα εν λόγω φυτά. Ως εκ τούτου, δεν μπορεί να αποκλειστεί η παρουσία βαρέων μετάλλων και μικροκυστινών στα συγκεκριμένα νωπά φυτά. Επιπλέον, ορισμένα επίπεδα κάποιων ιχνοστοιχείων που περιέχονται σ’ αυτά, όπως ο χαλκός, το μολυβδαίνιο, ο ψευδάργυρος, το βόριο και το μαγγάνιο, τα οποία μπορεί να οφείλονται στη χρήση λιπασμάτων για την καλλιέργεια των νωπών φυτών των ειδών Wolffia arrhiza και Wolffia globosa, ενδέχεται να προκαλούν ανησυχία για την ασφάλεια της ανθρώπινης υγείας. Επομένως, είναι σκόπιμο να καθοριστούν μέγιστα επίπεδα βαρέων μετάλλων, μικροκυστινών, χαλκού, μολυβδαινίου, ψευδαργύρου, βορίου και μαγγανίου στις προδιαγραφές του εν λόγω παραδοσιακού τροφίμου που περιλαμβάνονται στον ενωσιακό κατάλογο εγκεκριμένων νέων τροφίμων.
                  
               
                     (11)
                  
                  
                     Η Επιτροπή θα πρέπει συνεπώς να εγκρίνει τη διάθεση στην αγορά της Ένωσης νωπών φυτών των ειδών Wolffia arrhiza και/ή Wolffia globosa ως έχουν και να επικαιροποιήσει αναλόγως τον ενωσιακό κατάλογο εγκεκριμένων νέων τροφίμων.
                  
               
                     (12)
                  
                  
                     Επομένως, ο εκτελεστικός κανονισμός (ΕΕ) 2017/2470 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Τα νωπά φυτά των ειδών Wolffia arrhiza και/ή Wolffia globosa, όπως ορίζονται στο παράρτημα του παρόντος κανονισμού, προστίθενται ως παραδοσιακά τρόφιμα από τρίτη χώρα στον ενωσιακό κατάλογο εγκεκριμένων νέων τροφίμων που καταρτίστηκε με τον εκτελεστικό κανονισμό (ΕΕ) 2017/2470.
            
            
               2.   Η καταχώριση στον ενωσιακό κατάλογο που αναφέρεται στην παράγραφο 1 περιλαμβάνει τις προϋποθέσεις χρήσης και τις απαιτήσεις επισήμανσης που καθορίζονται στο παράρτημα του παρόντος κανονισμού.
            
         
         
            Άρθρο 2
            Το παράρτημα του εκτελεστικού κανονισμού (ΕΕ) 2017/2470 τροποποιείται σύμφωνα με το παράρτημα του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Δεκεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 327 της 11.12.2015, σ. 1.
         
            (2)  Εκτελεστικός κανονισμός (ΕΕ) 2017/2468 της Επιτροπής, της 20ής Δεκεμβρίου 2017, για τον καθορισμό διοικητικών και επιστημονικών απαιτήσεων για παραδοσιακά τρόφιμα από τρίτες χώρες, σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 55).
         
            (3)  Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).
         
            (4)  EFSA Supporting Publications, https://doi.org/10.2903/sp.efsa.2021.EN-6658.
      
      
         
            ΠΑΡΑΡΤΗΜΑ
            Το παράρτημα του εκτελεστικού κανονισμού (ΕΕ) 2017/2470 τροποποιείται ως εξής:
            
                        1)
                     
                     
                        Στον πίνακα 1 (Εγκεκριμένα νέα τρόφιμα) προστίθεται η ακόλουθη καταχώριση:
                        
                                    Εγκεκριμένο νέο τρόφιμο
                                 
                                 
                                    Προϋποθέσεις υπό τις οποίες μπορεί να χρησιμοποιηθεί το νέο τρόφιμο
                                 
                                 
                                    Επιπρόσθετες ειδικές απαιτήσεις επισήμανσης
                                 
                                 
                                    Άλλες απαιτήσεις
                                 
                              
                                    «Νωπά φυτά των ειδών Wolffia arrhiza και/ή Wolffia globosa (Παραδοσιακό τρόφιμο από τρίτη χώρα)
                                 
                                 
                                    Συγκεκριμένη κατηγορία τροφίμων
                                 
                                 
                                    Ανώτατα επίπεδα
                                 
                                 
                                    Η ονομασία του νέου τροφίμου στην επισήμανση των τροφίμων στα οποία περιέχεται είναι “Wolffia arrhiza και Wolffia globosa” ή “Wolffia arrhiza” ή “Wolffia globosa” ανάλογα με το φυτό που χρησιμοποιείται.»
                                 
                                 
                                     
                                 
                              
                                    Νωπά φυτά των ειδών Wolffia arrhiza και/ή Wolffia globosa ως έχουν
                                 
                                 
                                     
                                 
                              
                  
                        2)
                     
                     
                        Στον πίνακα 2 (Προδιαγραφές) προστίθεται η ακόλουθη καταχώριση:
                        
                                    Εγκεκριμένο νέο τρόφιμο
                                 
                                 
                                    Προδιαγραφές
                                 
                              
                                    «Νωπά φυτά των ειδών Wolffia arrhiza και/ή Wolffia globosa (Παραδοσιακό τρόφιμο από τρίτη χώρα)
                                 
                                 
                                    
                                       Περιγραφή/Ορισμός:
                                    
                                    Τα παραδοσιακά τρόφιμα αποτελούνται από νωπά φυτά των ειδών Wolffia arrhiza (L.) Horkel ex Wimm και/ή Wolffia globosa (Roxb.) Hartog & Plas (οικογένεια: Araceae).
                                    
                                       Μικροβιολογικά κριτήρια:
                                    
                                    Συνολικός αριθμός καταμετρούμενων αποικιών: < 103 CFU/g
                                    Συνολικός αριθμός ζυμομυκήτων και ευρωτομυκήτων: < 100 CFU/g
                                    Συνολικός αριθμός Enterobacteriaceae: < 100 CFU/g
                                    
                                       Escherichia coli: < 100 CFU/g
                                    
                                       Salmonella: Απουσία σε 25 g
                                    
                                       Listeria monocytogenes: Απουσία σε 25 g
                                    
                                       Staphylococcus aureus: Απουσία από δείγμα 10 g
                                    
                                       Βαρέα μέταλλα:
                                    
                                    Μόλυβδος: < 0,3 mg/kg
                                    Αρσενικό (ανόργανο): < 0,10 mg/kg
                                    Κάδμιο: < 0,2 mg/kg
                                    Χρώμιο: < 1 mg/kg
                                    Υδράργυρος: < 0,10 mg/kg
                                    
                                       Ιχνοστοιχεία:
                                    
                                    Χαλκός: < 0,8 mg/kg
                                    Μολυβδαίνιο: < 0,3 mg/kg
                                    Ψευδάργυρος: < 5 mg/kg
                                    Βόριο: < 5 mg/kg
                                    Μαγγάνιο: < 6 mg/kg
                                    
                                       Κυανοτοξίνες:
                                    
                                    Μικροκυστίνες: 0,006 μg/g
                                    
                                       Φυτοφάρμακα:
                                    
                                    Επίπεδα φυτοφαρμάκων σύμφωνα με τον κωδικό 0254000 (“Υποομάδα δ) νεροκάρδαμο” στην ομάδα Φυλλώδη, λαχανικά, βότανα και βρώσιμα άνθη) όπως ορίζεται στον κανονισμό (ΕΚ) αριθ. 396/2005 (1).
                                 
                              
                                    
                                                (*)
                                             
                                             
                                                CFU: μονάδες σχηματισμού αποικιών.»
                                             
                                          
                              
                  
               (1)  Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1).